SL Uradni list Evropske unije C 385/20

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 385/08)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„FINOCCHIONA“

EU št.: PGI-IT-01120-AM01 – 25.7.2017

ZOP ( ) ZGO ( X ) ZTP ( )

1. Skupina vložnikov in pravni interes

Consorzio di Tutela della Finocchiona [združenje za zaščito proizvoda Finocchiona] Via Carlo del Prete, 49/r 50127 Firence (FI) ITALIJA Tel. +39 0554221769 E-naslov: info@finocchionaigp.it Overjen e-naslov: finocchionaigp@pec.it

Združenje za zaščito proizvoda Finocchiona ima pravico vložiti zahtevek za spremembo v skladu s členom 13(1) odloka št. 12511 ministrstva za kmetijske, živilske in gozdarske politike z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☐ Označevanje — ☐ Drugo [Navedite.]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Spremenjeni sta bili zahteva pod točko 2.1.3 člena 2 („Kemijske lastnosti“) specifikacije in točka 3.2 enotnega dokumenta, in sicer „vodna aktivnost: ne več kot 0,92“.

Namesto „vodna aktivnost: ne več kot 0,92“ se te določbe zdaj glasijo: „vodna aktivnost (aw): ne več kot 0,945“.

Namen povečanja vsebnosti „aw“ je doseči proizvod z vsebnostjo vlage, ki je večja kot v okviru prejšnje specifikacije. To zagotavlja in ohranja mehko teksturo rezin ZGO „Finocchiona“, kar je ključna značilnost, zaradi katere se razlikuje od drugih podobnih proizvodov na trgu.

Menimo, da ta sprememba izpolnjuje pogoje iz člena 53(2)(a)–(e) Uredbe (EU) št. 1151/2012 in se zato lahko opredeli kot manjša sprememba.

ENOTNI DOKUMENT

„FINOCCHIONA“

EU št.: PGI-IT-01120-AM01 – 25.7.2017

ZOP ( ) ZGO ( X )

1. Ime

„Finocchiona“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

Za salamo ZGO „Finocchiona“ je značilna aroma komarčka, ki je v mešanici prisoten v obliki semen in/ali cvetov, in mehka tekstura rezin, ki se včasih rade drobijo. Rezine so mesnato rdeče barve pri pustem delu in bele/rožnato bele barve pri maščobnih delih, pri čemer so deli med seboj dobro pomešani in med njimi ni jasnih mej. Vidna so lahko tudi semena in/ali cvetovi komarčka. Polna aroma komarčka in nežna aroma česna dajeta salami značilen prijeten vonj. Salama ima svež in mikaven okus, ki ni nikoli kisel. Proizvod ima naslednje kemijske lastnosti: skupne beljakovine: ne manj kot 20 %; skupne maščobe: ne več kot 35 %; pH: med 5 in 6; vodna aktivnost (aw): ne več kot 0,945; sol: ne več kot 6 %.

Proizvod je klobasa valjaste oblike, ovita z značilno puhasto plesnijo, ki nastane med zorenjem. Velikost je različna; od malih salam, ki tehtajo od 0,5 kg pri polnjenju, do večjih, ki pri polnjenju tehtajo do 25 kg. Salama se sprosti v prosti promet cela ali razkosana, pakirana v ohlapnem ovoju, vakuumsko ali v kontrolirani atmosferi, ali v rezinah, pakiranih vakuumsko ali v kontrolirani atmosferi.

3.3 Krma (samo za proizvode živalskega izvora) in surovine (samo za predelane proizvode)

Krmni obroki težkih prašičev se razlikujejo glede na sestavo in uporabljeno metodo. Razdeljeni so v dve fazi ter temeljijo predvsem na žitih in stranskih proizvodih, ki nastanejo pri proizvodnji sira. Krma, odobrena v prvi fazi (do 80 kg žive teže), je enaka tisti, ki je odobrena v drugi fazi v primerni koncentraciji, skupaj s sojino moko, silažno koruzo, krmo iz koruznega glutena, rožičem brez semen, destilacijskimi usedlinami, lipidi s tališčem nad 36 °C, ribjim mesom, beljakovinskimi lizati in pinjencem, pri čemer suha snov v žitih ne sme predstavljati manj kot 45 % celotnega deleža. Krma, ki je odobrena v drugi fazi – fazi pitanja, ko suha snov iz žit ne sme predstavljati manj kot 55 % celotnega deleža: žita in manj pomembna žita, otrobi in drugi stranski proizvodi, ki nastanejo pri predelavi pšenice, dehidrirani proizvodi iz krompirja, stisnjena in silirana pulpa pese, sojina moka, sončnična moka, manioka, melasa, kokosova moka, moka iz koruznih kalčkov, krmni grah in/ali druga semena stročnic, posušena pesina pulpa, sezamova moka, pogača iz lanenih semen, ostanki jabolk in hrušk, kožica grozdja in paradižnika, uporabljena kot dodatek, posušena lucernina moka, pivski kvas in/ali torula, lipidi s tališčem nad 40 °C, sirotka in pinjenec. Prašiči pasme Cinta Senese, ki so rejeni v prosti ali mešani reji ter se pasejo v gozdu in/ali na zemljišču, posejanem s krmnimi rastlinami in žitaricami. Prašičem, starejšim od štirih mesecev, se lahko dajejo dnevni krmni dodatki, ki pa ne smejo presegati 3 % žive teže živali.

Za pripravo salame ZGO „Finocchiona“ se običajno uporablja sveže in ne predhodno zamrznjeno meso, pridobljeno iz trupov:

— težkih prašičev, rejenih vsaj devet mesecev, dokler ne dosežejo zadostne teže in je njihovo meso idealno za proizvodnjo salame ZGO „Finocchiona“, in ki imajo posebne genetske lastnosti (pasme, ki se običajno uporabljajo, so Large White Italiana, Landrace Italiana in Duroc Italiana ali merjasci navedenih pasem ali drugih pasem ali izbrani hibridni merjasci z enakimi genetskimi lastnostmi). Uporaba teh pasem zagotavlja ohranjevanje, distribucijo in kakovostno sestavo maščob v mesu, proizvodnjo trupov, ki so ocenjeni kot težki znotraj omejitev ustrezne osrednje kategorije razvrščanja, in visoko težo ter starost pri zakolu. Vse zgoraj naštete značilnosti skupaj s posebno metodo krmljenja živali, ki temelji predvsem na žitih, predstavljajo ključne zahteve za pravilno zorenje in organoleptični profil salame „Finocchiona“,

— prašičev pasme Cinta Senese, ki so bili vneseni v rodovniški register, rejeni in zaklani znotraj območja ter krmljeni v skladu s tradicijo.

3.4 Posebni proizvodni postopki, ki jih je treba izvajati na opredeljenem geografskem območju

Postopki proizvodnje salame ZGO „Finocchiona“, ki morajo potekati na geografskem območju, določenem v točki 4, so čiščenje in obrezovanje odobrenih kosov mesa; mletje; gnetenje; polnjenje nadeva v ovitke; sušenje in zorenje.

Meso prašičev pasme Cinta Senese izvira iz živali, rejenih na geografskem območju, določenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Da se pakirane rezine salame „Finocchiona“ lahko sprostijo v prosti promet, morata tako rezanje kot pakiranje, vključno z vakuumskim pakiranjem ali pakiranjem v kontrolirani atmosferi, potekati izključno na proizvodnem območju, določenem v točki 4, pod nadzorom pristojnega inšpekcijskega organa, da se zagotovi kakovost proizvoda in da se zlasti prepreči kakšno koli poslabšanje lastnosti, opisanih v točki 3.2.

Zaradi mešanja drobno zmletih kosov pustega mesa in maščobe so rezine še posebej občutljive tako pri rezanju kot tudi pri obdelavi. Pri pripravi proizvoda za rezanje je treba odstraniti ovoj, pri čemer je užitni del neposredno izpostavljen zunanjemu okolju. Izpostavljenost nenadzorovanim okoljskim razmeram za nedoločen čas povzroči poslabšanje lastnosti proizvoda, saj lahko pride do oksidacije, spremembe barve in prekomerne izgube vlage ter do poslabšanja posebne teksture rezin in izgube polne arome, ki bi morala odlikovati to salamo. Pri zagotavljanju in ohranjanju izvirnih lastnosti proizvoda je ključnega pomena, da so tisti, ki režejo salamo, v stiku s proizvodom v točno določenih okoljskih razmerah in v omejenem časovnem obdobju.

Če je proizvod, namenjen za rezanje, za nedoločen čas shranjen v okoljskih razmerah, ki se razlikujejo od navedenih, se lahko pojavijo neželene lastnosti, ki se ne skladajo z značilnimi lastnostmi proizvoda, kot so žarkost, sušenje, pojav neobičajnih plesni, nabrekanje ali porjavelost, ki lahko spremenijo značilen okus, aromo in čvrstost proizvoda.

3.6 Posebna pravila za označevanje proizvoda, za katerega se uporablja registrirano ime

Ime „Finocchiona“ mora biti zapisano z razločnimi, neizbrisnimi črkami, katerih barva je močno kontrastna v primerjavi z barvo etikete in ki se jasno razlikujejo ter so večje od ostalih navedb na etiketi in so velikosti najmanj 3 mm, takoj za imenom pa mora slediti napis „Indicazione Geografica Protetta“ [zaščitena geografska označba] ali črke „I.G.P.“ [Z.G.O.]. Na etiketi mora biti vedno naveden logotip EU ZGO, po možnosti skupaj z besedilom v skladu z Uredbo Komisije (ES) št. 628/2008 (3). Na etiketi je dovoljena tudi uporaba oznak, ki se nanašajo na družbe, imena, imena podjetij, zasebne blagovne znamke in konzorcije, pod pogojem, da ne hvalijo proizvoda in ne zavajajo kupcev oziroma potrošnikov. Navajanje imen prašičjih farm, kjer so bili vzrejeni prašiči, iz katerih izvira proizvod, je dovoljeno le, če surovine prihajajo izključno iz navedenih farm.

4. Jedrnata opredelitev geografskega območja

Proizvodno območje salame ZGO „Finocchiona“ obsega celotno območje celinskega dela Toskane brez otočij. To je območje, kjer se je skozi čas vzpostavila proizvodnja tega značilnega proizvoda.

5. Povezanost z geografskim območjem

Proizvodno območje salame ZGO „Finocchiona“ obsega gorato območje, ki zaznamuje meje na severu in vzhodu, ter obširno hribovito območje z vinogradi, gozdovi in pašniki za vzrejo živali na prostem, ki se počasi spušča do priobalne ravnine na zahodu.

Vse do 70. let prejšnjega stoletja je organiziranost kmetijskih gospodarstev temeljila na sistemu „mezzadria“ (skupno obdelovanje zemlje), danes pa jih v veliki meri nadomeščajo kmeti–imetniki. To je pomagalo pri ohranjanju vzreje prašičev pasme Cinta Senese, ki je medtem že uspešno premostila grožnjo izumrtja, in bele pasme prašičev, iz katerih pridobivajo surovine za toskanske suhomesnate proizvode, ter pri prenosu specializiranega znanja in rokodelskih metod predelave, ki se uporabljajo za salamo „Finocchiona“. Meso, vino in velika razširjenost divjega komarčka so pripomogli k razvoju okusa proizvajalcev suhih mesnin. Le-ti varujejo posebne rokodelske metode proizvodnje ter dediščino starodavnih tehnik in običajev, ki so se ohranili v današnjih predelovalnih obratih, razporejenih po celotnem območju proizvodnje.

Glavna lastnost, ki odlikuje salamo „Finocchiona“ in jo dela edinstveno v svetu suhih mesnin, je polna in značilna aroma komarčkovih semen in/ali cvetov, uporabljenih v mešanici, ter mehkost rezin, ki se pri rezanju rade drobijo. Salama ima svež in mikaven okus, ki ni nikoli kisel.

Koščki maščob so v rezini porazdeljeni tako, da obdajajo kose mišičnega tkiva in da proizvod ostane mehek tudi po daljšem obdobju zorenja. Deli maščob in pustega mesa, ki so srednje velikosti, niso jasno razmejeni. Rezine so mesnato rdeče barve pri pustem delu in bele/rožnate bele barve pri maščobnih delih. Vidna so lahko tudi semena in/ali cvetovi komarčka.

O zgodovinskem slovesu salame „Finocchiona“ pričajo številni dokumenti, npr. Rigutinijev in Fanfanijev slovar „Vocabolario della lingua parlata“ iz leta 1875, izdaja slovarja „Vocabolario degli Accademici della Crusca“ iz leta 1889, ki prikazuje povezavo med salamo „Finocchiona“ in Toskano, ter delo profesorja Itala Ghinellija, ki je leta 1977 potrdil toskanski izvor proizvoda. „Finocchiona“ je ena izmed najbolj splošno dostopnih vrst suhih mesnin v Toskani in se redno omenja tudi v tedenskih biltenih o suhomesnatih proizvodih, ki jih objavlja uradna specializirana revija, razširjena po celi državi.

„Finocchiona“ dolguje svoje lastnosti več stoletij trajajoči medsebojni povezanosti med toskanskim okoljem, iz katerega izvira, in človeškim dejavnikom, ki je razvil metodo proizvodnje. Izvorna izbira sestavin, predvsem komarčka, ki je tako značilen za regionalno kuhinjo in je endemičen na območju proizvodnje, uveljavljena tradicija proizvodnje suhomesnatih proizvodov, specializirano znanje kvalificiranih delavcev z ročnimi in obrtnimi spretnostmi, ki znajo izbrati in obrezati najboljše kose, zagotoviti pravilno ravnotežje med maščobami in pustim mesom ter vedo, kakšna je prava čvrstost in mehkoba salame „Finocchiona“, pripomorejo k proizvodnji edinstvenega in neprekosljivega proizvoda, čigar sloves je zdaj trdno uveljavljen. Dodajanje vina v mešanico salame „Finocchiona“ v skladu z zgodovinsko metodo proizvodnje je dokaz tesne povezanosti z lokalnim območjem, kjer pridelujejo svetovno znana vina. Proizvodnja kakovostnega mesa iz prašičev pasme Cinta Sebese je predelovalnim podjetjem omogočila, da so se uveljavila v celotni regiji in s tem pripomogla k dodatni potrditvi posebnega značaja proizvoda in utrditvi njegovega slovesa ter povezave med salamo „Finocchiona“ in Toskano pri potrošnikih.

Toskanskega hladnega narezka si ne moremo predstavljati brez salame „Finocchiona“, ki je razširjena tudi izven nacionalnih meja in jo dandanes najdemo v številnih državah Srednje Evrope in državah izven Evropske unije.

Sklic na objavo specifikacije

(drugi pododstavek člena 6(1) te uredbe)

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) UL L 179, 19.6.2014, str. 17.

(2) UL L 343, 14.12.2012, str. 1.

(3) UL L 173, 3.7.2008, str. 3.